รัฐบาลไทย-ข่าวทำเนียบรัฐบาล-สำนักงานเศรษฐกิจการเกษตรชี้แจง ข้อวิจารณ์การแก้ไขปัญหาเศรษฐกิจฐานรากของรัฐบาล
วันศุกร์ที่ 5 มกราคม 2561
สํานักงานเศรษฐกิจการเกษตรชี้แจง ข้อวิจารณ์การแก้ไขปัญหาเศรษฐกิจฐานรากของรัฐบาล
สํานักงานเศรษฐกิจการเกษตรชี้แจง ข้อวิจารณ์การแก้ไขปัญหาเศรษฐกิจฐานรากของรัฐบาล
วันที่ 12 ธันวาคม 2560 นายวิณะโรจน์ ทรัพย์ส่งสุข เลขาธิการสํานักงานเศรษฐกิจการเกษตร กระทรวงเกษตรและสหกรณ์ ชี้แจงกรณีข้อวิจารณ์การแก้ไขปัญหาเศรษฐกิจฐานรากของรัฐบาล ตามที่นายองอาจ คล้ามไพบูลย์ รองหัวหน้าพรรคประชาธิปัตย์ กล่าวถึงความพยายามแก้ไขปัญหาเศรษฐกิจฐานรากของรัฐบาลหลังการปรับคณะรัฐมนตรี มีประเด็นที่เกี่ยวข้องกับกระทรวงเกษตรและสหกรณ์ คือ รายได้เกษตรกรยังขยายตัวไม่มาก ราคาสินค้าเกษตรยังอยู่ในระดับต่ํา ขณะที่รัฐบาลก็ไม่มีมาตรการอุดหนุนราคา รวมทั้งผลกระทบจากภัยแล้งปีที่แล้ว ทําให้เกษตรกรมีหนี้เพิ่มขึ้น ซึ่งส่งผลต่อกําลังซื้อในต่างจังหวัด และ กับดักสําคัญที่ทําให้เกษตรกรที่เป็นคนส่วนใหญ่ของประเทศไม่มีกําลังซื้อและไม่สามารถจับจ่ายใช้สอยได้คล่องเหมือนที่ผ่านมา มาจากปัญหาหนี้ครัวเรือนที่ยังอยู่ในระดับสูงถึง 78 % ต่อจีดีพี ซึ่งถือว่าสูงเป็นอันดับต้น ๆ ของประเทศที่มีขนาดใกล้เคียงกัน นั้น
สํานักงานเศรษฐกิจการเกษตร (สศก.) ขอชี้แจงข้อเท็จจริงว่า สําหรับรายได้เกษตรปี 2560 ซึ่งพิจารณาจากดัชนีรายได้เกษตรกรพบว่ามีแนวโน้มขยายตัวเพิ่มขึ้นเมื่อเทียบกับปี 2559 จากผลผลิตสินค้าเกษตรสําคัญที่ขายตัวเพิ่มขึ้น อาทิ ข้าวนาปรัง ข้าวโพดเลี้ยงสัตว์ อ้อยโรงงาน สับปะรดโรงงาน ยางพารา ปาล์มน้ํามัน ผลไม้ต่าง ๆ และกุ้งทะเลเพาะเลี้ยง โดยดัชนีรายได้เกษตรกรในช่วง 10 เดือน ของปี 2560 (ม.ค.-ต.ค.) เฉลี่ยอยู่ที่ระดับ 156.50 ซึ่งขยายตัวเพิ่มขึ้นจากช่วงเดียวกันของปี 2559 ถึงร้อยละ 7.98 เป็นผลมาจากดัชนีผลผลิตที่ปรับตัวเพิ่มสูงขึ้นถึงร้อยละ 9.69 จากแผนการบริหารจัดการน้ําที่มีประสิทธิภาพของรัฐบาลในช่วงปีที่ผ่านมา ทําให้ทุกภูมิภาคของประเทศสามารถทําการเพาะปลูกได้เพิ่มขึ้น และยังมีน้ําต้นทุนเหลือเพียงพอสําหรับการทําการเกษตรฤดูแล้งปี 2561
ขณะที่ราคาสินค้าเกษตรปี 2560 โดยพิจารณาจากดัชนีราคาสินค้าเกษตรที่เกษตรกรขายได้หดตัวเล็กน้อยเพียงร้อยละ 1.6 จากการที่รัฐบาลได้เข้าส่งเสริมและช่วยเหลือเกษตรกรในการทําการผลิตโดยใช้หลักการตลาดนําการผลิต เน้นการรวมกลุ่มเพื่อเพิ่มประสิทธิภาพการผลิต ลดต้นทุน และยกระดับคุณภาพสินค้าให้ได้มาตรฐาน นอกจากนี้ รัฐบาลยังมีมาตรการรักษาเสถียรภาพราคาสินค้าเกษตรอย่างต่อเนื่อง อาทิ โครงการสินเชื่อชะลอการขายข้าวเปลือกนาปี โครงการสินเชื่อเพื่อรวบรวมและสร้างมูลค่าเพิ่มให้กับผลผลิตทางการเกษตร (ข้าว ยางพารา มันสําปะหลัง ข้าวโพดเลี้ยงสัตว์) โครงการผลิตและการตลาดข้าวครบวงจร การขยับช่วงการเพาะปลูกข้าวในพื้นที่ลุ่มต่ํา ซึ่งโครงการและมาตรการต่าง ๆ เหล่านี้ได้เข้าไปมีส่วนช่วยยกระดับราคาสินค้าเกษตรไม่ให้ตกต่ําเหมือนที่ผ่านมา สําหรับเกษตรกรที่ประสบปัญหาความเดือดร้อนจากภัยธรรมชาติต่าง ๆ รัฐบาลได้เร่งรัดเข้าไปให้ความช่วยเหลือเพื่อบรรเทาความเดือดร้อนทั้งเป็นการเฉพาะหน้า การชดเชยความเสียหาย และการฟื้นฟูส่งเสริมอาชีพ ผ่านมาตรการต่าง ๆ อาทิ โครงการ 9101
สําหรับหนี้สินครัวเรือนเกษตรปี 2560 จากการสํารวจของ สศก. ในเบื้องต้นพบว่ามีแนวโน้มใกล้เคียงกับปี 2559 โดยหนี้สินครัวเรือนเกษตรส่วนใหญ่กว่าร้อยละ 40 เป็นการกู้ยืมเงินระยะสั้นเพื่อใช้เป็นเงินทุนหมุนเวียนในการผลิตและเก็บรักษาผลผลิตเพื่อรอการจําหน่าย เช่น การซื้อวัสดุอุปกรณ์และปัจจัยการผลิต ค่าพันธุ์พืชพันธุ์สัตว์ ค่าซ่อมแซมยุ้งฉาง/โรงเรือนเลี้ยงพืชสัตว์ ซึ่งสอดคล้องกับทิศทางการขยายตัวของภาคเกษตรโดยรวม และสอดรับกับรายได้เงินสดทางการเกษตรของครัวเรือนปี 2560 ที่มีแนวโน้มเพิ่มขึ้น และยังสะท้อนให้เห็นถึงศักยภาพและความสามารถในการจับจ่ายใช้สอยของครัวเรือนเกษตร ซึ่งสอดคล้องข้อมูลภาวะเศรษฐกิจภูมิภาคประจําเดือนตุลาคม ปี 2560 ซึ่งสํานักงานเศรษฐกิจการคลัง (สศค.) ได้ประเมินว่าเศรษฐกิจภูมิภาคของไทยขยายตัวต่อเนื่องในหลายภูมิภาคเมื่อเทียบกับช่วงเดียวกันปีก่อน และแนวโน้มหนี้ครัวเรือนไทยลดลงอย่างต่อเนื่อง
-------------------